Адыгэхэм траухуэ
«Акрополь» шхапIэ-нэгузыужь центрым щекIуэкIащ «Образы мира. Народ: Адыги» альманахым и япэ Iыхьэм и лъэтеувэ пшыхь. Лэжьыгъэ щхьэпэр утыку кърихьащ тхакIуэ-зэдзэкIакIуэ, къэхутакIуэ, лъахэхутэ, тхыдэдж Осташкэ Андрей.
Пшыхьым кърихьэлIахэм япэщIыкIэ Осташкэ Андрей яхутепсэлъыхьащ Iыхьэ пщыкIуплIу зэхэт альманахым и япэ Iыхьэм щIэныгъэлI, лъахэхутэ, тхыдэдж куэдым я гуащIэ зэрырахьэлIам, ар къазэрехъулIам, абы и купщIэм, къыщагъэсэбэпа лэжьыгъэхэм. Абы фIыщIэ яхуищIащ Къэбэрдей-Балъкъэр, Адыгэ, Къэрэшей-Шэрджэс, Кърым республикэхэм, Краснодар, Ставрополь крайхэм, Москва, Севастополь къалэхэм ящыщ щIэныгъэлIхэу, художникхэу, хьэрычэ- тыщIэхэу, псапащIэхэу альманахыр дунейм къытехьэным хэлъхьэныгъэ ин хуэзыщIахэм. Ди лъэпкъ тхыдэм, бзэм, хабзэм, щэнхабзэм, альманахым къыщагъэсэбэпа тхыгъэхэм, нэгъуэщI куэдми теухуауэ кърихьэлIахэм зэрызыхуагъэза упщIэхэм абы зыубгъуауэ жэуап иритащ.
— Нэхъ лъэпкъыжь дыдэхэм ящыщ адыгэхэм дуней псом и нэгъуэщI лъэпкъ куэдым я пащхьэм жэуаплыныгъэ ин щывохь абыхэм ефIэкI бзэ къулей, хабзэ, щэнхабзэ дахэхэр фызэриIэмкIэ. Лэжьыгъэм иджыри пытщэну, ар Iыхьиблу зэкIэлъытхьыну ди мурадщ. КъыкIэлъыкIуэну къыдэкIыгъуэхэр дунейм къытехьэным хэлъхьэныгъэ хуэзыщIыну зи гупыж дэтхэнэми апхуэдэ Iэмал фиIэщ, — жиIащ Осташкэ Андрей.
Альманахым хэлэжьыхьахэм ящыщщ художник, къыдэкIыгъуэр зи жэрдэм Мельничук Борис, журналист, драматург, редактор Мельничук Ольгэ, режиссёр, журналист, къэхутакIуэ Симоненкэ Денис, редактор Юкалэ Татьянэ, дизайнер-хэу Сыч Екатеринэ, Ковтун Аннэ, Миргородская Юлие, альманахым и къэхутэныгъэхэм хэта сурэттеххэу Постниковэ Юлиерэ Сычёв Андрейрэ, нэгъуэщIхэри.
Урыс Географие зэгухьэныгъэм Кавказ Ищхъэрэм щиIэ къудамэм и унафэщI Къуэжьокъуэ Мухьэ-мэд, щIэныгъэлI Щауэжь Альберт, Тыркум къикIа ди лъэпкъэгъу Нэ-зэр Хьэмид сымэ, нэгъуэщIхэми Осташкэ Андрейрэ альманахым елэжьахэмрэ фIыщIэшхуэ хуащIащ ди лъэпкъым и блэкIамрэ и нобэмрэ ехьэлIа лэжьыгъэ купщIафIэ къызэрыдагъэкIам, адыгэм и тхыдэм, и гъащIэм апхуэдэ гулъытэ къызэрыхуащIам папщIэ.
Тхыдэ къэхъугъэхэмкIэ, лъэпкъ хабзэм щыщ IыхьэхэмкIэ гъэнщIа икIи сурэт екIухэмкIэ гъэдэхэжа альманах телъыджэм и напэкIуэцIхэм удихьэхыу щызэхэухуэнащ адыгэ лъэпкъым ди тхыдэр, нобэр, хабзэ дахэхэр, щэнхабзэр, псэукIэр, Iэщэ-фащэхэр, дызэрыгушхуэ цIыху цIэрыIуэхэр, узэщIакIуэхэр, тхыдэ дэфтэрхэр, нэгъуэщIхэри. КъыдэкIыгъуэ гъуэзэджэр дэтхэнэ зы адыгэми къытхуэщхьэпэнущ ди лъэпкъ псыпэм дриплъэжынымкIэ, нэхъри зытцIыхужынымкIэ, апхуэдэу нэгъуэщIхэми дыкъащIэнымкIэ!
Пшыхьым хэтащ щIэныгъэлI ПхытIыкI Хьэутий, жылагъуэ лэжьакIуэ Бырхьэм Мухьэмэд, ЩоджэнцIыкIу Алий и цIэр зезыхьэ псапащIэ фондым и унафэщI ЩоджэнцIыкIу Леонид, «Акрополь» хьэщIэщыр зыгъэлажьэ Къардэн Хьэсэн сымэ, щIэныгъэлIхэр, адыгэ тхыдэм дихьэхыу зыкърезыгъэхьэлIахэр, ирагъэблэгъахэр.
ТЕКIУЖЬ Заретэ.
СурэтырЕЛЪКЪЭН Артур
трихащ.
